DEJAN SEKULIĆ

Uspeo sam!

Ja sam nepušač i zahvalan sam na tome!

Uspeo sam! – Ja sam nepušač i zahvalan sam na tome!

Copyright © 2020, Dejan Sekulić

Prvo izdanje

Sva prava zadržana

Sadržaj

Sadržaj

Važne napomene

Moja motivacija – Moje zašto

Kako je sve počelo

Ready to go – biti spreman PSIHIČKI

Zauvek nepušač – reci i ti DA sada! Biti spreman PSIHIČKI, 2. deo – i to koristiti kao POKRETAČ

PoklANJANJE poverenjA

Da sam samo…

Kako se to (ne)radi – Kako Umesto Zašto

Izgovori

Misli

Moć Imaginacije

Najbolji računar kakav će ikada postojati – tvoja podsvest

Najbolji računar kakav će ikada postojati – tvoja podsvest, 2. deo

Pobeda nad cigaretAMA

Koliko je (ne)pušačko tvoje okruženje?

Autosugestija, 2. deo: Analiziraj svoje obrasce govora, jer tvoje reči imaju više moći nego što misliš

Čelična volja – moć volje

Moć navike

Uzrok i posledica

Dosadno ogledalo

Vežba čini majstora – moć ponavljanja

Verovanje

uverenja

Pismo zahvalne budućnosti

Swish

Upornost, strpljenje i samopouzdanje neminovno dovode do uspeha

Odluka je pala

I šta sada – šta još treba da uradim?

HVALA

ostale knjige

Dejan Sekulić kao osoba

Literatura

Važne napomene

Ovo delo, uključujući sve njegove delove, zaštićeno je autorskim pravima. Zabranjena je svaka upotreba ovog dela ili njegovih delova bez pismene dozvole autora. To takođe uključuje sve oblike elektronske obrade i upotrebu na seminarima svih vrsta, uključujući video-stream i podcast. Prevod na druge jezike je takođe zabranjen. Kršenja autorskih prava biće kažnjavana u skladu sa zakonom.

Uprkos pažljivom pregledanju, moguće je da se potkradu greške. Autor će biti veoma zahvalan na svim obaveštenjima o greškama i nejasnoćama jer će tako moći da ih ukloni u budućim izdanjima.

Nazivi robnih marki, softvera i hardvera koji se koriste u ovoj knjizi podležu opštoj zaštiti marki, brenda i/ili patenta odgovarajuće kompanije. Čak i ako nisu označeni kao takvi, primenjuju se odgovarajuće zaštitne odredbe. Oni ovde služe samo za opisivanje ili identifikaciju preduzeća, usluga, proizvoda i marki.

Autor ne preuzima nikakvu odgovornost za tačnost, preciznost, potpunost ili kvalitet pruženih informacija. Isključeni su zahtevi odgovornosti prema autoru koji se odnose na materijalnu ili nematerijalnu štetu nastalu upotrebom ili neupotrebom pruženih informacija ili upotrebom netačnih i nepotpunih podataka. Ne postoji tvrdnja ili garancija da će napisano dovesti do istih rezultata kod svakog čitaoca.

Ovo delo sadrži mišljenja i iskustva autora koja bi želeo da prenese svojim čitaocima. Sadržaj ove knjige možda neće odgovarati svima – sprovođenje se odvija na sopstveni rizik. Autor ne preuzima nikakvu odgovornost za štetu bilo koje vrste.

Sve informacije autor je istraživao s najvećom pažnjom. Izdavač ili autor ne preuzimaju nikakvu odgovornost za njihovu celovitost, detalje, ispravnost, kvalitet i kvantitet.

Moja motivacija – moje zašto

Dragi čitaoče,

Pre svega, želim da ti čestitam na tvojoj odluci. Odlučio si da prestaneš da pušiš – želeo bih i da te pohvalim zbog toga!

Iz vlastitog iskustva znam koliko je teško ili koliko može da bude teško u životu da se odvikneš od pušenja.

I ja sam bio pušač 13 godina i trebalo mi je nekoliko pokušaja da se oprostim od cigareta. Budući da sam nepušač već nekoliko godina i da će tako i ostati, mogu da procenim koliko lako to može da bude, samo ako znaš kako da se suočiš s ovim izazovom.

Postavio sam sebi zadatak da pomognem svima koji to žele i koji su sebi postavili cilj da se zauvek oproste od cigareta.

Želeo bih da te podržim na tom putu, da i ti uskoro možeš da kažeš:

„Uspeo sam! Prestao sam da pušim i sada vodim zdrav i skladan život.”

To doživljavam kao svoju misiju, kao svoj cilj koji sam sebi postavio. I što je najbitnije, da se to desi pre nego što dođe do zdravstvenih komplikacija i budeš prisiljen da prestaneš – ili čak bude i prekasno.

Moje priče, kao i sve metode koje ću ti predstaviti u ovoj knjizi, apsolutno su autentične.

Pričaću ti o svojim uspesima i pokazaću ti, korak po korak, kako sam to uradio. Ali takođe ću otvoreno govoriti i o svojim porazima i objasniću ti zašto mi je trebalo nekoliko pokušaja. Ili, bolje rečeno, zašto sam ja nekoliko puta kukavički poklekao. Objasniću ti šta je delovalo, šta nije i zašto. Sasvim sam svestan da već postoji puno knjiga, seminara i ko zna kakvih sve metoda za prestanak pušenja.

Nisam ja izmislio toplu vodu! Međutim, u ovoj knjizi sam dokumentovao kako je strastveni pušač vrlo brzo postao nepušač i takođe pomagao i drugim ljudima da se odreknu cigareta na duge staze. I to relativno jednostavnom, efikasnom i vrlo jeftinom metodom. Bez ikakvih jo-jo efekata vraćanja!

Nešto neverovatno na samom početku

Možda se pitaš odakle mi sloboda da ti se na ovaj način obraćam? Stvarno ne želim da budem nepristojan ili da izgleda kao da ti ne ukazujem poštovanje, ali nekoliko studija je otkrilo da se „TI” oblik obraćanja intenzivnije usvaja u podsvesti. „TI” oblik je mnogo ličniji i omogućuje da se novonaučeno lakše obradi. A budući da želim da iz ove knjige izvučeš maksimalnu korist, nudim ti, dragi čitaoče, da pređemo na „TI”.

Moja velika strast

Dugi niz godina intenzivno se bavim razvojem ličnosti, psihologijom uspeha, pozitivnim razmišljanjem i snagom podsvesti.

Još kao dete, često sam se pitao zašto su neki ljudi uspešniji i srećniji od drugih. Zašto neki ljudi uspevaju da urade gotovo sve, dok druge kao da u tome sprečava neka nevidljiva sila. To me je podstaklo da se bavim univerzalnim zakonima života. Ti su zakoni drevni, a tokom samog njihovog proučavanja, utvrdio sam da ih je poznavala i većina velikih ličnosti u našoj istoriji. Nikola Tesla, Albert Ajnštajn, Ralf Valdo Emerson, Johan Volfgang von Gete, Tomas A. Edison, Abraham Linkoln – samo su neki od mnogih. Svi ti ljudi su poznavali univerzalne zakone života i znali su da ih primenjuju. Proučavanje ovih zakona donelo mi je mnogo dobrobiti, toliko da ne mogu dovoljno da iskažem svoju zahvalnost.

Oduvek su me inspirisali ljudi od kojih sam mogao nešto da naučim, a samim tim i njihove biografije i knjige.

Ulaganje u znanje i dalje donosi najveće kamate.

Bendžamin Frenklin

Čvrsto sam uveren da mi ljudi imamo ogroman potencijal i da su naše mogućnosti za razvoj i rast gotovo neograničene. Nažalost, jedva da koristimo ove resurse. Mislim da je to uglavnom zato što mi zapravo nikada nismo naučili kako da to radimo. Smatram da je to velika šteta i to je bio jedan od razloga zašto sam se pre mnogo godina odlučio da se intenzivno bavim temom ličnog razvoja. U jednom trenutku sam shvatio da bih takođe mogao da upotrebim svoje stečeno znanje da od sebe napravim nepušača. U mnogim prethodnim misijama sam bio uspešan – šta sam, zaboga, mogao da izgubim?

I gle, konačno sam uspeo! Mogu ti reći da sam bio tako ponosan na sebe i da sam osetio veliko olakšanje. Jedva sam mogao i da poverujem u sve to, pogotovu zato što pre poslednjeg pokušaja više puta nisam uspeo. Ali onda sam, napokon, stigao do cilja.

Samo, još uvek nisam bio potpuno srećan. Postao sam nepušač, ali želeo sam više. Stalno sam razmišljao o tome da ako sam ja to mogao, da mogu to i mnogi drugi ljudi. Većina ljudi nesvesno oseća želju da prestane da puši i traži načine kako da uspe u tome.

I upravo je to razmišljanje podstaklo nešto u meni. Kliknulo je nešto u mom mozgu i sama pomisao da bih mogao da pomognem drugim ljudima, podržim ih, izazovem i guram napred – pokrenula je plamteću vatru entuzijazma u meni. Na kraju krajeva, to je bilo presudno za mene i moju motivaciju istovremeno.

Ako život nema viziju kojoj težite, za kojom čeznete, koju želite da postignete, tada nema motivacije za ulaganje napora.

Erih From

Želim sa tobom i ljudima poput tebe da podelim sva svoja iskustva i svoje znanje. Želim da i ti uspeš. Jako mi je važno da ti pomognem da prestaneš da pušiš. A jedno znam sigurno: i ti ćeš uspeti! Možeš da računaš na moju podršku!

Namenski sam napisao ovu knjigu i kreirao program obuke za ljude koji svakodnevno žele da doprinesu ostvarenju svog cilja. No, cela je stvar korisna samo ako stvarno radiš vežbe predstavljene na sledećim stranicama!

Svakodnevna ponavljanja će te, korak po korak, približiti tvom cilju – da postaneš i zauvek ostanaš nepušač.

Jedino što treba da poseduješ je malo otvorenog uma i psihička spremnost da se potpuno odrekneš pušenja. Ova dva zahteva su esencijalna.

Naravno da možeš da budeš pomalo skeptičan, ne moraš da mi veruješ sve i odmah.

To je apsolutno u redu i mislim da je dobro ako ljudi ne prihvataju sve što im se servira, već sami provere određene činjenice, umesto da slepo veruju nečemu i uskaču u nešto bez razmišljanja. Da, zadrži zdravu sumnju, ali molim te, zadrži i otvorenost koja je potrebna za moju metodu.

Ne zaboravi pri tome da sam bio vrlo strastveni pušač, ne povremeni pušač, već neko ko je često ulazio u rasprave s takozvanim zakletim nepušačima. Ovde sam to veoma detaljno opisao. Zapravo, nije mi bilo strano da se žustro svađam s nepušačima. Dugo je cigareta bila nešto poput mog najboljeg prijatelja, kao što vidiš. Znam da zvuči ludo, ali ovo je prijateljstvo odavno stvar prošlosti. Danas kažem:

Uspeo sam i zauvek ću ostati nepušač. Zasigurno!

Stoga tehnike i metode koje sam koristio na putu ka uspehu ne mogu biti loše. I sigurno možeš i ti da uradiš ono što ja već jesam. Ja sigurno nisam ništa bolji ni inteligentniji od tebe.

Ovde je reč o susretu na istom nivou, oči u oči, a činjenica da si napravio prvi korak i da čitaš ovo poglavlje pokazuje da si već dalje dogurao od većine ljudi koji takođe žele da prestanu da puše.

Ili stvarno misliš da sve ovo čitaš sasvim slučajno?

Pokazao si otvorenost i zbog toga ti skidam kapu. Molim te da je zadržiš prilikom ovog programa obuke. Isplatiće ti se, obećavam!

Kao bivši strastveni pušač, dao sam sebi zadatak da pružim podršku svima koji stvarno žele da postanu nepušači.

Upravo na taj način čovek pokazuje da ceni čitav proces, a posebno i samog sebe!

Koncipirao sam ovu knjigu tako da bi trebalo da se čita po jedno poglavlje svaki dan. Malo bi imalo smisla sve ovo pročitati munjevitom brzinom jer, kao što rekoh, ovo nije obična knjiga, već čitav trening-program. Zahteva da zaista radiš predstavljene vežbe, odnosno da treniraš.

Nešto važno što još moraš da znaš o meni:

Ponosan sam otac tri divne kćeri – beskrajno sam zahvalan na tom daru. Izuzetno poštujem žene i zato bih želeo da se ravnopravno obraćam svim ženama i muškarcima u ovoj knjizi. Radi jednostavnosti pak, držaću se muškog roda i nadam se da se slažeš sa tim.

Pa da počnemo!

Veoma se radujem tvom uspehu i vrlo sam srećan što mogu da te podržim!

Za zdrav život – reci i ti DA sada!!!

Pre nego što krenemo, želeo bih da ti postavim još jedno kratko pitanje:

Jesi li već čuo za moju 4-minutnu inspiraciju? Idealna je da vežbaš kvalitet svojih misli, poboljšaš ih i na kraju ih dovedeš na viši nivo. Pomoći će ti da u svoj život privučeš više sreće, uspeha i radosti. Poseti www.4minutnainspiracija.com i obezbedi za sebe ovaj trening. Naravno, potpuno je besplatan.

Reci DA za više sreće i životne radosti i započni i ti svoj dan pozitivno!

Kako je sve počelo

U ovom poglavlju želeo bih da te pozovem na putovanje, na jedan mali izlet u prošlost, na kojem ćeš se vratiti izvoru svog „zla”. Ja sam po prirodi osoba koja radije gleda napred, nego što se osvrće unazad. Ali pošto se kaže da izuzeci potvrđuju pravilo, zato ćemo ovde napraviti jedan izuzetak.

Postavi sebi, molim te, sledeća pitanja:

Zašto sam uopšte počeo da pušim?

Kako sam postao pušač?

Koje je ključno iskustvo koje je dovelo do toga da mi cigarete postanu navika?

Koja je pozitivna namera stajala iza toga?

Pažnja! Zbog poslednjeg pitanja često me gledaju pomalo čudno. Iako se zna da je pušenje štetno, iza svakog pušača stoji pozitivna namera koja ga tera da posegne za cigaretom, inače to uopšte ne bi činio. Zavisnost, ili ono što nazivamo zavisnošću, pojavljuje se nešto kasnije. U početku smo samo želeli da zadovoljimo određenu potrebu i mislili smo da je cigareta pravi način za to. Kakva zabluda i potpuno pogrešan pristup!

Evo nekoliko primera mogućih uzroka:

U svim ovim primerima stoje u osnovi dobre namere ili motivi, ali sredstvo (cigareta) kojim bi trebalo zadovoljiti potrebu ili popraviti raspoloženje je, naravno, potpuno pogrešno.

Zašto toliko ljudi počinje da puši u određenom uzrastu? Najčešće su to mladi. Zašto to rade? Zato što većina ove potrebe nameće sama sebi svesno!

Šta je mogao biti slučaj kod tebe?

Izuzetno je važno da sebi postaviš ova pitanja i da se svesno i intenzivno s njima suočavaš. Kroz predstojeća poglavlja shvatićeš zašto je to apsolutno neophodno i zašto sam se na samom početku zabavio ovom tematikom. Dakle, već te čeka prva vežba. I molim te da odvojiš vreme da je temeljno odradiš – jer će ti se isplatiti!

Ali pre nego što te pustim da uradiš ovaj domaći zadatak, želim da ti ispričam kako sam ja postao pušač.

Nikada se nisam bavio time do zadnjeg pokušaja da prestanem da pušim. Puno toga je bilo drugačije pri mom poslednjem pokušaju. Između ostalog, počeo sam da se pitam zašto sam uopšte morao da počnem da pušim i šta je, u stvari, mogao da bude okidač za početak. Sama činjenica da sam počeo da istražujem uzroke uveliko je promenila moje razmišljanje. Čista slučajnost? Ne, mogu sa 100% sigurnošću da kažem da nije tako! Ne verujem u slučajnosti, jer sve ima uzrok, a sam tim i posledicu.

No, vratimo se prvobitnoj priči.

Do mog poslednjeg pokušaja da prestanem da pušim, rečenice ili misli koje sam sebi sugerisao u vezi sa pušenjem bile su sledeće:

„Trenutno proživljavam veliki stres jer je moj program doškolovavanja tek počeo. A budući da moram puno da učim, cigareta dolazi kao poručena da se opustim.”

„Ne znam šta svi ovi zakleti nepušači uopšte pričaju. Raspredaju o nečemu o čemu uopšte ne mogu da sude.”

„Cigareta mi tako prija, jednostavno me smiruje, zbog toga sam morao da propušim.”

Ovo su samo neka od mojih uverenja koja sam tokom godina internalizovao.

Zvuči logično, zar ne? Stresa će biti tokom čitavog života, tako da je super što sam na vreme počeo.

Tako sam tada mislio. Je li ovo istraživanje uzroka?

Da li se tako postaje nepušač? Teško!

Kao što rekoh, nisam dobio odgovore sve dok intenzivno nisam potražio motive, i toplo ti preporučujem da uradiš isto tako.

Ovako je počelo kod mene – ovo je bio moj okidač...

U mladosti sam mnogo voleo da gledam filmove i serije.

U jednoj od tih serija glumio je upečatljiv lik koji je pušio gotovo u svakoj sceni. Ovaj je čovek izgledao vrlo impozantno s cigaretom u ruci. Pored toga, imao je ulogu odgovornog poslovnog čoveka. Da, bio je zaista jaka ličnost i u kombinaciji sa svojom harizmom znatno mi je privukao pažnju. Cigareta je bila šlag na torti. Celu je stvar učinila gotovo savršenom. Bez cigareta moj „junak” tada ne bi vredeo ni upola toliko. Svaki put kada bi zapalio cigaretu i počeo da puši, mislio sam da je to kul i primamljivo. Što je više to radio, više mi se dopadalo. Nažalost, tada nisam ni primetio da sam već nesvesno ušao u „začarani krug”. Činjenica da me je ovaj lik tako fascinirao učinila je proces još bržim. U svakoj epizodi bukvalno sam čekao trenutak kada će ponovo da zapali cigaretu. I ta je igra započinjala svaki put iznova.

Što je češće to činio, izgledao je sve bolje. Dok sam gledao te scene, sve više i više me je obuzimalo oduševljenje. Ako ovaj sjajan lik to radi, onda to jednostavno mora da je dobro. Zračio je upravo svim onim što mi se veoma dopadalo. Jednostavno neodoljiv, upravo to želim da budem i ja.

Mogu da razumem ako ti ova priča zvuči pomalo čudno. Kada sam počeo da tražim uzroke i pokretače želje za pušenjem, u početku se i meni činila pomalo apsurdna. Ali što sam više razmišljao o tome, postajalo mi je jasnije šta je bila grudva koja je pokrenula lavinu. Stvarno glupo, znam!

Šta se ovde desilo? Mislim da ti je sve jasno. Zašto, inače, ima sve manje i manje filmova u kojima se puši? Šta misliš, zašto je reklamiranje cigareta postalo toliko ograničeno ili čak i zabranjeno?

Svaka reklama služi svojoj svrsi i utiče na nas više nego što mislimo i pre svega više nego što primećujemo.

Molim te, shvati me sada na pravi način. Ne krivim nikoga. Ni reklamu, ni lika u seriji, ni producente, ni svoje okruženje, niti bilo koga drugog. Jedina osoba u koju mogu da uperim prst bio sam ja i samo ja. Niko drugi.

Bilo bi isuviše jednostavno okriviti druge. Naravno, poneka filmska scena potpomogla je celu stvar. Ali znam iz iskustva da nisu svi koji su gledali ovu seriju morali da počnu da puše. Isto tako znam i da nisu svi koji su gledali reklamu za cigarete postali pušači. Postoje i ljudi koji su odrasli u okruženju pušača, ali nisu dopustili da to utiče na njih. Na kraju krajeva, svi moraju da preuzmu odgovornost samo za sebe, ali mnogi to još nisu dobro shvatili. Onome kome pripisujem krivicu, njemu dajem i moć!

Cena veličine zove se odgovornost.

Vinston Čerčil

Zato u ovom delu evo moje molbe za tebe:

Ne traži krivce! Ako stvarno želiš nekoga da okriviš, okrivi samog sebe.

Ali učini to samo ako baš moraš, u nekom razumnom okviru. Sada nema apsolutno nikakvog smisla prekorevati sebe. Ono što se već dogodilo, ne može se izbrisati. Pusti to i gledaj napred! Daj sebi priliku za novi početak i deluj.

Molim te, nikada se ne nerviraj zbog stvari na koje ne možeš da utičeš. Umesto toga, zapitaj se kako ovaj put možeš postupiti bolje. Oprosti sebi ovu „grešku” i budi pozitivan. Jedini razlog zbog kojeg moraš da se još malo vratiš u prošlost jeste da saznaš stvarne motive svoje odluke u to vreme, kako bi saznao koja je bila pozitivna namera u svemu tome.

Jednom, kada saznamo šta je bio okidač, mnogo je lakše „lečiti stvaran uzrok”. Trebalo mi je mnogo vremena da to zaista shvatim. U međuvremenu sam došao do zaključka da se mnogi pušači često osećaju slično.

Stoga, moj apel za tebe: daj sebi dovoljno vremena i ne žuri!

Razmisli na miru o tome šta te je podstaklo da počneš da pušiš.

Do kojih si misli došao i koji su zaključci iz njih proizašli?

Obavezno zapiši sve što zaključiš! Iskoristi praznu stranicu na kraju ovog poglavlja. Kasnije ćemo još raditi na tvojim uverenjima i spoznajama. Zato je sada vrlo važno da ih spoznaš.

Tek kada ih postaneš svestan, mnogo toga ćeš shvatiti. Tvoj plan da postaneš i ostaneš nepušač biće mnogo lakše ostvariti.

Za zdrav život – reci i ti DA sada!

Evo opet pitanja:

Zašto sam uopšte počeo da pušim?

Kako sam postao pušač?

Koje je ključno iskustvo koje je dovelo do toga da mi cigarete postanu navika?

Koja je pozitivna namera stajala iza toga?

Moje spoznaje:

Ready to go – biti spreman PSIHIČKI

Jesi li spreman? Jesi li zaista psihički spreman da prestaneš da pušiš? Predivno, onda krenimo sa predispozicijama.

Kada sam u prošlosti puno puta pokušavao, nedostajalo mi je dosta toga, ponajviše unutrašnje spremnosti i želje. Mnogi čekaju pravi trenutak i nadaju se da će doći nekad. Ali po-stoji li uopšte pravi trenutak? Naravno da ne. To je samo laž da se zavaravaš, ili još bolje rečeno da kasnije imaš izgovor. Jednostavno nije bilo pravo vreme za prestanak. Čuo sam to toliko puta. Ali ako i dalje želiš da lažeš sebe, nastavi tako da razmišljaš. Veruj mi, veoma dobro znam o čemu govorim.

Laži su izgovori koje govorimo sami sebi i u koje bismo želeli da verujemo!

Pravi trenutak je onaj kada se po prvi put stvarno zapitaš kako da se zaista odvikneš od pušenja. Ne pre. Sve prethodno – u većini slučajeva su bile vežbe za stvaranje alibija. Ono što je takođe vrlo važno: prevashodno TI moraš da budeš spreman. Ne tvoj partner, prijatelji, poznanici, roditelji, braća i sestre, društvo – ne, samo ti sam moraš to da poželiš.

Uvek me pitaju kada sam odlučio da prestanem da pušim. Ne mogu to tačno da kažem. Tajming je zapravo tada bio prilično nepovoljan jer mi se puno toga događalo. Ali još uvek znam jednu stvar s apsolutnom sigurnošću: bio sam psihički spreman!

Ali kako se to uopšte postaje?

Više od 13 godina moj način razmišljanja izgledao je ovako:

Ja bez cigarete – bilo je to jednostavno nezamislivo za mene. To je stvarno najgori stav koji čovek može da ima. Ponavljao sam to godinama. Iznova i iznova. Da li je onda iznenađujuće što ljudi pokušavaju da prestanu po nekoliko puta, ali ne uspevaju? Mislim da zbog toga mnogi pokušaji propadaju: ljudi žele nekako da prestanu da puše, ali već im nedostaje cigareta i ne mogu da zamisle život bez nje. Pokušaj je tada od starta osuđen na propast. Jednostavno nije dovoljno da to tek onako poželiš. Moraš da budeš stvarno psihički spreman.

I šta dalje?

Prvo pitanje koje sebi moraš da postaviš glasi ovako:

•      Da li JA želim život bez cigareta?

To što uopšte čitaš današnje poglavlje već pokazuje mnogo. Iznad svega, da si u osnovi spreman na to, inače ne bi stigao ovako daleko i ne bi više čitao.

Vrlo dobro. Ne, to nije samo vrlo dobro, izvrsno je! Svaki pušač koji sledi ovaj cilj u osnovi ga i želi. Dalje je reč samo o veštini, o načinu kako to da se ostvari i sada ću ti to i pokazati. Kao što je već rečeno, zajedno ćemo krenuti tim putem i uveren sam da ćemo dostići cilj koji smo postavili.

Evo još nekoliko dodatnih pitanja koja bi obavezno trebalo da postaviš sebi:

Kakav bi bio moj život bez cigareta?

Kako bih se ja osećao kao nepušač?

Kako bi izgledao moj život kao život osobe koja je prestala da puši?

Ovo su pitanja koja su me tada zaista prodrmala.

Prethodno moram da napomenem nešto važno. Trebalo mi je puno vremena da odgovorim sebi na ova pitanja.

Zašto? Jednostavno, u protivnom bih se relativno brzo setio onih odgovora o kojima svi pričaju i koje sam do sada čuo barem 1000 puta. A baš te odgovore nisam hteo, jer sam znao da me oni neće pomaći ni za milimetar. Nadao sam se da ću sam pronaći odgovore na ova pitanja. Gde? Unutar sebe, u podsvesti. Znao sam da će moji odgovori doći samo ako uđem dovoljno duboko u sebe i započnem potragu tamo.

Podsvest i način na koji je koristimo za sebe, a ne protiv sebe, intenzivno će nas zabaviti u sledećim poglavljima. Ali, za sada, idemo redom.

Zaista postoji mnogo razloga zbog kojih čovek treba da prestane da puši. I oni mogu biti sve samo ne pogrešni. Ali jesu li to zaista tvoji motivi, tvoji razlozi? Je li to zaista tvoje zašto?

Ko ima ono ZAŠTO zbog kog živi, otkrije gotovo svako KAKO.

Fridrih Niče

Ljudi su individue s različitim motivima i ciljevima. Argumenti okoline mene gotovo nikada nisu doticali – zbog čega bi?! Na kraju krajeva, to nisu moji lični stavovi. Tek kada sam sebi postavio gore navedena pitanja, iznenada su došle spoznaje. Ali ovoga puta one su bile moje, a ne deo javnog mišljenja. I tu se krila ključna razlika. Još jednom: sve što naše društvo uopšteno govori i piše o pušenju ni u kom slučaju nije pogrešno. Na neki način je čak i vrlo dobro da se izveštava o tome koliko je pušenje štetno. Većina ljudi zna sve to, naravno, i mnogi su do sada sigurno imali koristi od ovih podataka. Ali u mojim očima to samo po sebi jednostavno nije bilo dovoljno.

Postoje ljudi koji su usvojili te informacije, ali im one gotovo ništa ne znače i teško da mogu nešto započeti s njima.

Strastveni pušač koji uvek čita o zdravstvenom riziku pušenja u većini slučajeva prestaje da čita.

Vinston Čerčil

Čim osoba sama sebi postavi određena pitanja, rezultat obično bude drugačiji. I meni su ova pitanja ranije bila potpuno strana. Tačnije, nisam ih uopšte bio svestan. Stoga nije ni čudno što su moji rezultati bili toliko slabi. Nije ni moglo biti drugačije.

Ali uvek je bolje ikad nego nikad. I u jednom trenutku sam se i ja otvorio i bio spreman za ovaj korak i za ova pitanja. Sem toga, gotovo niotkuda sam shvatio sledeću tvrdnju:

Svaka velika stvar je jednom započela pitanjem.

Takva pitanja postavljaš ti sam sebi i nesumnjivo je podsvest zadužena da traži i pronalazi odgovore na njih. Tvoja podsvest, tvoj najveći prijatelj i pomagač, pozabaviće se tim pitanjima i „dostaviće ti” odgovarajuće odgovore. Samo veruj. Odjednom će se pojaviti druge perspektive pušenja, koje su mnogo ličnije nego što ti se sada čini. A kada se to dogodi, naposletku se rađa spremnost.

Još jedna stvar: Molim te, nemoj sada da očekuješ čuda na brzaka. Ovi „odgovori” ne dolaze odmah, bar većina uglavnom ne. I kod mene je, na početku, bilo potrebno malo više vremena.

Ali nakon nekoliko dana, stigli su prvi odgovori u obliku pozitivnih misli i slika. Prvi put sam sebe video u svojoj mašti bez cigarete. Izgledalo je prilično stvarno. Imaj na umu da sam u to vreme još pušio. Ali što sam se duže zabavljao tim razmišljanjima, to sam češće ponavljao sebi pitanja:

Kakav bi zaista bio moj život kao život bivšeg pušača i totalno bez cigareta?

Kako bih se osećao kada bih konačno bio nepušač?

Kako bi bilo da stvarno zauvek ostavim taj teret iza sebe?

Svidela mi se ta ideja. Kasnije ćemo se detaljno pozabaviti temom mašte, a takođe i kako možemo da je treniramo kako bismo mogli da doprinesemo svom uspehu.

I dok sam sebi neprestano postavljao ova pitanja, primetio sam da sam već napredovao iznutra. Kao što rekoh, nisam ranije poznavao taj osećaj, ove misli. Sada se više nisam opirao tome. Upravo sam priznao. A to je bio prvi i, u mojim očima, odlučujući korak. Činjenica da je ovaj put reč o „mojim odgovorima” sigurno je igrala vrlo veliku ulogu.

Obavezno zapiši svoja zapažanja. U nastavku sam rezervisao nekoliko redaka za tebe. Možeš ih zapisati ovde ili na listu papira.

Svi smo svesni da je nikotin nezdrav. Iz vlastitog iskustva znam i to da za mnoge pušače to zapravo nije dovoljan motiv. Svako mora da pronađe vlastite motive i razloge i da bude spreman da ih prihvati. Ako je osoba u osnovi spremna da se uključi u nešto novo, tada pokazuje spremnost da želi da se nosi s tim. Molim te, uradi to.

Evo opet pitanja:

Kakav bi bio MOJ život bez cigareta?

Kakav bi bio MOJ život kao život nepušača?

Kako bih se JA osećao kao bivši pušač?

Kako BI BILO da zaista i zauvek ostavim taj teret iza SEBE?

Ovo nije ni vežbanje pronalaženja alibija niti blic zadatak. Daj sebi vremena da odgovoriš na pitanja i pre svega: pusti neka na miru deluju na tebe! Videćeš da će odgovori na pitanja doći sami i u raznim oblicima.

Budi otvoren za to i, što je vrlo važno, nemoj vršiti nikakav pritisak na sebe, jer to samo stvara kontraefekat, negativno raspoloženje i loše osećaje, koji ti uopšte ne pomažu u našem projektu. Zato, molim te, odgovori na pitanja spokojno i otvoreno. Što si opušteniji, tvoji rezultati će biti bolji.

Veruj u to!

Moji odgovori za moj život bez cigareta:

Zauvek nepušač – reci i ti DA sa-da!

Zauvek nepušač – reci i ti DA sada! Biti spreman PSIHIČKI, 2. deo – i to koristiti kao POKRETAČ

E sad, kako je prošla poslednja vežba? Šta je proizašlo iz nje?

Jesi li uspeo da pronađeš prve odgovore u obliku misli, spoznaja ili osećaja?

Ako jesi, onda se striktno drži ove vežbe i nastavi da ponavljaš pitanja redovno, tj. svakodnevno.

Ako se još ništa nije dogodilo, to uopšte nije razlog za zabrinutost. Za takve „stvari” treba vremena i strpljenja. Važno: unutrašnja spremnost zahteva pristupačnost i otvorenost. Dakle, budi otvoren za moguće odgovore i uvide. Doći će u svakom slučaju. Opet moj zahtev: ostani opušten, opušten i opušten. Izbegavaj bilo kakve grčeve i pokušaje prisiljavanja. Snagom volje ovde ćeš postići samo suprotno i negativni osećaji će jedva dočekati da isplivaju na površinu. To ne bi smelo da nam se dogodi!

Biti spreman psihički znači nešto prihvatiti, primiti.

Zamisli sledeću situaciju...

Godinama si želeo nešto iz sveg srca. Sada ti život nudi priliku da ti se ta želja ostvari. Šta ćeš sada da učiniš?

Hoćeš li da iskoristiš priliku i zgrabiš je odmah?

Ili ćeš da razmisliš još deset hiljada puta da li to zaista želiš?

Prednost u životu ima onaj ko preduzima nešto tamo gde drugi samo pričaju.

Džon F. Kenedi

Sumnja, strah i neodlučnost odlažu uspeh. Oni su naši protivnici, da tako kažem. Ako si se odlučio za nešto, to je samo potvrda da si stvarno spreman za to. I samo ti možeš doneti tu odluku.

Uvek sam se čudio ljudima koji imaju želje i ciljeve, ali kad se konačno pojavi prilika da ih ostvare i zgrabe svoju sreću, nisu to u stanju da učine, odustaju i na kraju su protiv toga.

Ali zašto? Zbog straha od toga da će odabrati pogrešne stvari.

Imaj ovo na umu:

Neodlučivanje je takođe odluka, naime ostaviti sve kako jeste. Time ništa ne menjamo. Ponekad promene mogu naštetiti, ali u suštini ostaviti sve onako kako jeste i ne promeniti ništa obično bude mnogo bolnije.

Previše ljudi meša crvenu i žutu boju i nada se da će smesa postati zelena ili plava. Oni marljivo nastavljaju da mešaju i svaki put su razočarani što je rezultat na kraju uvek narandžast.

Najčistiji oblik ludila je ostaviti sve onako kako jeste i nadati se da će se nešto promeniti.

Albert Ajnštajn

Život nam nudi mnogo toga, ali da bismo to prepoznali, moramo kroz život da koračamo s potrebnom otvorenošću. Sreća nas čeka, ali mi moramo da je prihvatimo, odnosno primimo. Uz neophodnu volju, sigurno ćemo uspeti.

Sada bi trebalo da tvoja odluka bude lagana, zar ne?

Sve mi je postajalo jasnije kada sam radio vežbe iz prethodnog poglavlja.

Stalno sam sebi postavljao gorenavedena pitanja i odjednom sam zaista bio spreman da prihvatim izazov. Kad sam prvi put pokušao da se oprostim od cigareta, sve to je nedostajalo. Previše sam se uzdao u svoju volju (više o tome u posebnom poglavlju kasnije). Osetio sam da ću ovaj put da postignem bolji rezultat. Za razliku od prethodnih pokušaja, nisam pritiskao sebe, uz devizu: „U osnovi sam spreman, sad samo polako”.

Verovao sam svom osećaju i to sam i mogao jer uz pitanja:

Kakav bi bio MOJ život bez cigareta?

Kakav bi bio MOJ život kao život nepušača?

Kako bih se JA osećao kao bivši pušač?

Kako BI BILO da zaista i zauvek ostavim taj teret iza SEBE?

otvarao sam se sve više ka tome.

Pokazao sam sebi tu otvorenost i tako se spremnost da prihvatim ovaj dar „iznenada” stvorila tu. Vremenom se to razvilo u žudnju – žudnju da ponovo probam da postanem nepušač.

Ta će te želja ojačati i dovesti do cilja. Ako već negde kriješ taj osećaj unutar sebe, utoliko bolje. Ako ne, nemoj paničiti. Ovo, takođe, može da potraje. Budi strpljiv. Ako ponavljaš vežbe dovoljno često, pored volje, ta će se želja pojaviti sama po sebi i sve više i više rasti. To je proces koji mora da se razvija korak po korak. Tek onda ćeš moći da proslaviš trajni uspeh. Naglašavam: trajni uspeh!

Jedna od najvećih grešaka koju ljudi koji pokušavaju da prestanu da puše prave jeste ta da se ne pripreme psihički za ovu situaciju!

Zaboravi bajke ljudi koji tvrde da su tek tako prestali da puše, bez ikakvog psihičkog prilagođavanja. Prestanak pušenja pitanje je „glave”. Ili kao što kaže izreka: „Uspeh dolazi iz glave.” Šta misliš, zašto mnogim pušačima (uključujući i mene) treba nekoliko pokušaja, često ne uspevaju i počinju iznova? Nažalost, mnogi od nas nikada nisu stvarno naučili da koriste mozak i podsvesni um za takve projekte i ne znaju da dozvole da naša unutrašnja snaga deluje na nas. Umesto toga, radije koristimo pomagala i nadamo se da će nas to usmeriti.

I kad to ne uspe, skloni smo da krivimo stvari i okolnosti za svoj neuspeh. Da, bio sam jedan od tih i to priznajem otvoreno. Glupo je to i neodgovorno, posebno prema sebi!

Ako ne spadaš u ovu kategoriju, onda ti skidam kapu i odajem ti najveće poštovanje!

Veliki sam obožavalac uma i podsvesti, jer sam otkrio kakve fantastične mogućnosti leže u nama i šta je moguće snagom sopstvenog uma. I ti takođe možeš taj potencijal da pronađeš u sebi i iskoristiš, sigurno!

Ali moraš da se pripremiš unapred, posebno psihički. Prvo ćeš postati svestan spremnosti za to, a kasnije će se rasplamsati i želja u tebi.

Otkrićeš vatru u sebi svaki put kada sebi postaviš ta pitanja. Molim te, dopusti to! Ta želja će mobilisati sve pozitivne snage unutar tebe i uspešno će te voditi do cilja.

Za uspeh su potrebne dve stvari: jasni ciljevi i goruća želja za njihovim postizanjem.

Johan Volfgang von Gete

Svaki put kada sebi postaviš ova tri do četiri pitanja, već nesvesno tražiš odgovore, mogućnosti i rešenja.

Molim te, ne brkaj tu želju sa snagom svoje volje. To su dva različita para cipela. Želja dolazi iznutra, bez napora i potpuno prirodno.

Tvoja će želja da raste, postaje sve veća i ti ćeš da težiš cilju bez ikakvog napora. Na kraju ćeš da spoznaš da si spreman psihički i da stvarno izgaraš da ostvariš svoj cilj.

Johan Volfgang von Gete je to divno opisao u gorenavedenom citatu. Uveren sam da je većina pušača koji su želeli da prestanu da puše imala želju za tim, ali su im nedostajali ostali faktori. Lično verujem da se ljudi previše često oslanjaju na snagu volje i pomoć spolja.

Dakle, potrebno ti je prvo koliko ti je potrebno i drugo, ali, kao što rekoh, razmotrićemo to korak po korak. Nećemo ni u čemu prenagljivati, jer u tišini leži snaga.

A ako je zaista tvoj cilj da postaneš i ostaneš nepušač, onda će ti ta želja pružiti potrebnu snagu, jer želje imaju vrlo snažan efekat privlačenja. Ta želja je tvoja pokretačka snaga. Nikad to ne zaboravi i ne potcenjuj je!

Od tebe zavisi da li želiš novu godinu da iskoristiš kao kočnicu ili kao motor.

Henri Ford

Jesi li pročitao reči Henrija Forda iznad? Sa sigurnošću pretpostavljam da si odabrao motor i to jedan s puno snage. Motor je spreman i ima puno konjskih snaga. Potreban mu je još samo vozač koji će ga dovesti do radne temperature i „upaliti”.

Idemo zajedno punom parom!

Zauvek postati nepušač –reci i ti DA sada!

Poklanjanje poverenja

Sada dolazimo do poslednje stavke na našoj listi preduslova.

Jesi li spreman da mi pokloniš svoje poverenje sledećih nekoliko dana?

Koliko puta si dobio ponudu od bivšeg pušača, koji je nekada takođe bio strastveni obožavalac cigareta, da te podupre na putu da postaneš nepušač? Ne „samo” da sam nepušač, već sam i osoba koja je pomogla mnogim drugim ljudima da prestanu da puše.

Moje teorije uspeha su ostale postojane i siguran sam da ih i ti možeš iskoristiti. Stoga bih bio vrlo srećan ako bi mi poklonio svoje poverenje. Jasno mi je, naravno, da sa poverenjem ne ide tako jednostavno. Možda se još uvek pitaš jesam li ozbiljan?

Ili sam, možda, samo još jedan od mnogih prevaranata koji bi želeli da što brže zarade novac preko interneta?

Pitanja ove vrste su i više nego razumna i opravdana.

Slepo verovanje je već neke ljude koštalo glave. Ali mogu da te smirim i uverim da se to neće dogoditi sa tobom.

Koje rizike bi uopšte mogao da snosiš?

Da li se potajno bojiš da još jednom ne uspeš? Da li se taj strah ponovo uvukao u tebe?

Sve što je novo i nepoznato povezano je sa određenom neizvesnošću i strahom. To je potpuno normalno. A još ako je osoba već nekoliko puta naišla na prepreku, obično joj je teže da pokuša još jednom.

Ja sam u svom životu više puta iznova i iznova bivao neuspešan, zato sam i uspešan sada.

Majkl Džordan

Zašto je to tako? Pa, svi imamo „unutarašnjeg đavolka”, kritičara koji čavrlja u svakom trenutku kada želimo nešto da postignemo i želi da nam poljulja samopouzdanje. Pri lakšim zadacima on je još i povučen, ali jao, kad se zahtevi povećaju, on postaje sve glasniji i neugodniji. Zvuči li ti to poznato? Imaš li i ti takav unutrašnji glas koji pokušava da te ometa kad god težiš nečemu višem?

Ako je to slučaj, onda odlučno saopšti svom unutrašnjem đavolku ili kritičaru:

„Začepi, ovde sam ja glavni! Znam šta želim i uspeću!”

Molim te, reci to sa takvim samopouzdanjem i čvrstim uverenjem da možeš da osetiš tu energiju celim telom!

Što češće to budeš govorio i što mu budeš manje pažnje pridavao, vremenom će on postajati mirniji. Veruj mi, to je sjajan način da ućutkaš taj dosadni unutrašnji glas.

Ako ti to teško pada u ovom trenutku, što vrlo dobro mogu da razumem, preporučujem ti da probaš sa mojom

4-minutnom inspiracijom. Ovaj mentalni video-trening vrlo je pogodan za razvoj tvog razmišljanja u celini i za podizanje tvog mentalnog sklopa na viši nivo. Ako još nisi dobio ovaj dar, najbolje je da to nadoknadiš odmah.

www.4minutnainspiracija.com

Moja zapažanja – šta sve mogu da postignem

Mislim da je stvarno lepo kad ljudi ne trče slepo prema nečemu, već ipak to unapred malo bolje osmotre. To je više nego razumno. Ali, ipak, ne smatram da je posebno dobro kada neko mora nešto da pregleda i ispituje od A do Ž. Skepticima koji ne veruju ni u šta i kojima za sve treba dokaz generalno je malo teže da prihvate nove situacije i izazove. To je potpuno suprotno slepom verovanju i na kraju silno inhibira razvoj ličnosti neke osobe.

Onaj koji ne veruje dovoljno, neće ni pronaći poverenje.

Lao Ce

Razumeš li poentu ovog citata?

Šta me onda stavlja u odabrane kojima možeš da pokloniš svoje poverenje?

Pa, nije goustrajter napisao ove tekstove. Svima je do sada trebalo da postane jasno da sam kao pušač imao burnu prošlost. Uspeo sam da postanem nepušač sam, bez tuđe pomoći ili sredstava. Bez žvakaćih guma, bez akupunkture, bez flastera ili drugih pomagala, bez ičega. A najbolje je to što sam uspeo da dođem do svog cilja i vodim život bez nikotina bez ikakvih simptoma povlačenja. Bez ikakvih nuspojava.

Nema ni traga nervoze, unutrašnjeg nemira, krize bez cigareta, niti bilo čega drugog! Straha da će mi nešto nedostajati, da ću izgubiti nešto za čime bih mogao da žalim – ničeg!

Zvuči li ti to nerealno ili čak ludo? Možda, ali upravo je tako. To je potpuna istina i ništa drugo. I uveren sam 110% da će uvek tako ostati.

Tačno znam kakav je osećaj ne uspeti i mogao bih da zaplačem nad svakim svojim porazom u borbi sa cigaretama.

I da, tražio sam izgovore i izgovore kako bih nekako objasnio i opravdao svoj neuspeh. Vrlo dobro mi je poznato kakav je osećaj ne uspeti. Međutim, još bolje znam kakav je osećaj bio kada sam, konačno, postigao cilj. Želeo bih sa tobom da podelim upravo to znanje i sva ta iskustva i da te pratim na putu da postaneš uspešan i trajan nepušač.

Siguran sam da ćeš to postići, jer je činjenica da si pročitao knjigu dovde vrlo dobar preduslov i govori puno o tebi. Bravo!

Pokazao si otvorenost i radoznalost i to su vrlo važne osnove. Dakle, već si na pravom putu!

Vrlo važno: Uvek zadrži svoju otvorenost i nastavi da slediš kurs koji si odabrao sa takvom odlučnošću!

Najveća slabost nas ljudi je odustajanje! Koliko smo puta nešto počeli i odbacili čim su se pojavile prve prepreke i poteškoće? Jesi i ti imao te situacije? Biću iskren sa tobom i otvoreno priznajem da ih i ja dovoljno dobro poznajem. Ali navedena strategija mi nikada nije pomogla, niti me dovela do cilja. Takvo postupanje jednostavno ne može nikoga dovesti do odredišta.

Da bismo bili uspešni, moramo nešto učiniti!

Uspeh ima tri slova: RAD!

Johan Volfgang von Gete

Dakle, pozabavimo se celom stvari još intenzivnije. Dopusti mi da ti budem pratilac. Jako mi je važno da zajedno postignemo ovaj cilj. Daj mi svoje poverenje, a zauzvrat sam i ja spreman tebi da dam svoje poverenje.

Molim, kako to sada misliš, možda se pitaš?

Jednostavno, verujem ti da se i ti možeš odreći pušenja! Verujem da ćeš skupiti svu snagu i raditi na svom cilju. Imam potpuno poverenje u tebe i tvoje veštine. Da nije tako, već bi odavno prestao da čitaš. Ovim putem si sam već dokazao da imaš puno dobrih predispozicija za uspeh.

Ljudi mogu da budu zajedno uspešni samo ako jedan drugome daju potrebno poverenje!

Ako ne daš poverenje, ne možeš ni dobiti poverenje!

Lao Ce

Za zdrav život – reci i ti DA sada!

Da sam samo…

U spavaćoj sobi muž otvara fioku komode koja pripada njegovoj ženi i vadi paket umotan u ukrasni papir. Reč je o vrlo posebnom paketu koji sadrži spavaćicu njegove supruge koju joj je kupio pre nekoliko godina na odmoru. Spavaćica nije bila jeftina, izuzetno je skupocena i raskošna i njegova žena je nikada ranije nije obukla. Uvek ju je čuvala za neku posebnu priliku koja do sada nije došla. Jednom je bilo premalo vremena, jednom ovo, jednom ono i u nekom momentu je spavaćica bila potpuno zaboravljena. Hteli su da pričekaju – neki još bolji i posebniji trenutak. Taj trenutak je sada tu. Muž miriše spavaćicu, nežno je miluje i stavlja na krevet sa ostalim stvarima koje će odneti pogrebnik. Nažalost, supruga mu je preminula i dugo očekivana posebna prilika se nikada neće dogoditi.

Ova me priča emotivno uzdrma svaki put kada je pročitam. Međutim, nakon detaljnije analize može da ti pomogne da shvatiš da se prošlo vreme nikada ne vraća i da treba da živimo DANAS jer ko zna šta će biti sutra!

Postoje samo dva dana u godini kada ne možeš da učiniš ništa. Jedan je juče, drugi je sutra, tako da je danas pravi dan za ljubav, poverenje, akciju i iznad svega za život!

Dalaj Lama

Ljudi koji su svesni ovoga ponašaju se drugačije. Koriste gotovo svaku priliku da se trgnu i deluju. A tu su i ostali, „Da sam samo...” ljudi. Poznaješ li i ti takve ljude?

Ne znam za tebe, ali od izjava poput ove ponekad baš pobesnim:

„Da sam samo uradio ovo ili ono...” ili pak: „Da nisam...”

Kakva je korist od toga da se stalno razmišlja o tome i razbija glava zbog prošlosti? Prošlost ne možemo da menjamo, ali to već sigurno znaš. Budućnost je ta koja je još pred nama i treba da se fokusiramo na nju.

Razmišljanje: „Da sam samo tada...” nikome ni na koji način ne pomaže. Naprotiv, samo nam oduzima puno energije i hrabrosti. A i jedno i drugo nam je definitivno potrebno za nešto bolje.

„Da samo nisam nikad počeo da pušim” –isto je jedna takva super izjava koja ničemu ne služi.

S vremenom sam ustanovio da mnogi pušači kasnije žale zbog svoje odluke što su uopšte počeli da puše. Ali, vodi li kuda to kajanje? Ne, naprotiv, još sve i pogoršava. Često sam se osećao na isti način sve dok nisam shvatio da nema smisla brinuti o tome. Naučio sam da prihvatim činjenicu da pušim, kao i da to priznajem.

Važno: ne brani se od toga! Baš naprotiv, prihvati tu činjenicu i uveravam te da je to presudan korak u pravom smeru. Borba protiv nečega stvara samo povratni pritisak. Izuzetno je teško ostaviti nešto što želiš da pustiš dok se, istovremeno, čvrsto držiš za to. Pusti i umesto toga se zapitaj šta možeš bolje ovog puta!

Više od prošlosti zanima me budućnost, jer u njoj nameravam da živim.

Albert Ajnštajn

Tada sam doneo odluku da ponovo započnem sa poduhvatom da postanem nepušač. Pri tome su isplivale misli poput:

Šta ako je stvarno prekasno za prekid?

Šta ako je zdravlje već ugroženo i svaki napor je gotovo uzaludan?

Razgovarao sam sa svojom savešću, da tako kažem. Misli o tome nikako me nisu napuštale. Znao sam da NIKADA nije kasno za prestanak. Nikada! Ipak, ta odluka mora da se donese i da se započne. Ne znam da li se današnje društvo uvek vodi stavom da puno toga treba da se odloži za kasnije, sutra, prekosutra, narednu sedmicu, narednu godinu ili, na kraju, za sledeći život. Odugovlačenje se širi poput kuge, a verujem i da je oduvek oblikovalo čovečanstvo. Dakle, ako i ti patiš od ove „uobičajene bolesti”, odmah počni da je „lečiš”! Kako? Jednostavno je: budi aktivan i preduzimaj akciju gde god možeš.

Nauči da započinješ stvari danas. Kao što znaš, prvi korak je uvek najteži i upravo zbog toga treba da ga napraviš. Nasuprot tome, potiskivanje je prvi korak propadanja. Psihologija je to spoznala pre nekoliko godina, i sada toga i ti moraš da budeš svestan.

Ja sam, na primer, godinama suzbijao ideju da želim da prestanem da pušim. Teško da sam se ikada potrudio da se intenzivno pozabavim time. „Ima vremena za to!” – to je bila moja deviza. A znam da je to deviza i mnogih drugih pušača. „U nekom ću trenutku to sigurno učiniti; sutra, prekosutra, u sledećem životu, bla, bla, bla...”

A kada stvarno bude kasno, često čujemo: „Da sam samo tada...” Ili još jedan lep izgovor poput ovog:

„Oh, mora da je sudbina! Život mi opet ne želi dobro. Oh, da sam samo tada radio drugačije!”

Zaboravi na te izgovore!

Žao mi je što sam tako direktan, ali činjenica je da ulepšavanje stvari i uvijanje nikome ne pomaže.

Sada napravi presudni korak za sebe i odluči se za život bez cigareta. Molim te, dobro me shvati, ne kažem da već danas moraš da postaneš nepušač! Ne vrši nepotreban pritisak na sebe da sada moraš da budeš spreman. Ali donesi odluku da želiš da postaneš nepušač ODMAH!

Uspećeš u narednih nekoliko sedmica, ali o tome ćeš danas odlučiti. Zato napravi prvi korak! To ne može niko osim tebe! Ne možeš opunomoćiti nekoga za to i to je dobra stvar! Jer kada to učiniš, ponosno ćeš čestitati sebi, a i svi ostali oko tebe će ti čestitati.

Tada ćeš se setiti prvog koraka koji si napravio i osvrnućeš se sa zahvalnošću i ponosom.

Ne misliš li i ti da je to sjajan osećaj? Da, naravno da jeste, zato se raduj sada! Ali sa „Da sam samo tada...” izgovorom NIKADA nećeš doživeti taj osećaj!

Zato donesi svoju odluku SADA!

Znanje nije dovoljno, moraš ga koristiti. Nije dovoljno ni da želiš, to ipak moraš i učiniti.

Johan Volfgang von Gete

Neosporno je da tamo gde niko ne deluje, sve obrazovanje, sva znanja i sve dobre namere nemaju vrednost. Kakve koristi imaju najbolje ocene, brojne diplome, ako ne primenimo to znanje?!

Naš svet, nažalost, plaća samo jedno:

ili za uslugu ili za izvršavanje neke akcije.

Ili još uvek čekaš na pravi momenat?

Postoji li on uopšte?

Verovatno znaš za tradiciju donošenja dobrih odluka u Novogodišnjoj noći. Jesi li i sam često imao takve planove? Šta sve toliki ljudi planiraju u Novoj godini!

Ove godine ću raditi ovo i ono i započeću ne znam ni ja šta sve. I, i, i... Ali za kratko vreme najveći deo se, ako ne i sve, zaboravi. U preko 90% slučajeva to su samo besmislena brbljanja, ništa više!

Naravno, uvek ima ljudi koji žele da prestanu da puše i spremaju se da tu odluku sprovedu u delo u novoj godini. Da pojasnim jedno: nemam apsolutno ništa protiv takvih odluka. Pod određenim okolnostima mogu čak da budu i od velike koristi. Međutim, SAMO ukoliko iz njih proizilaze konkretni ciljevi, kombinovani s planom ili strategijom za njihovo ostvarivanje.

Samo ako osoba počne da sprovodi svoje odluke u dela, tj. krene u akciju, tek tada one stvarno nešto donose.

Bez obzira da čo želiš da jedeš zdravije ili da prestaneš da pušiš, ne čekaj do nove godine. Ne treba ti nova godina da bilo šta započneš.

Odlaganje nikada nikoga nije vodilo ka uspehu!

Preuzmi odgovornost za svoj život i napusti ovaj začarani krug ako već nisi. Kasnije, sutra, sledeće sedmice, sledećeg meseca, u drugom životu... Sve, ali samo ne sada – prestani sa tim!

Ne čekaj ni na šta i ne nadaj se da će jednoga dana nekako sve doći na svoje mesto. Jer to se neće dogoditi!

Još jednom, u današnjem poglavlju još uvek nije reč o tome KAKO, nego o onome ŠTA. Pod tim mislim na tvoju odluku da u bliskoj budućnosti počneš da vodiš život nepušača zauvek!

Kao što sam već spomenuo nekoliko puta, jako je važno da ne preteraš. Svojim treningom želim da te svesno i psihički pripremim za ovaj cilj, jer se, prema mom mišljenju, puno grešaka događa upravo ovde. Ljudi žure u svoj poduhvat i to u većini slučajeva dovodi do razočaranja i neuspeha. Svaka osoba koja želi da postane nepušač mora polako da se prilagodi toj situaciji i da se, takođe, psihički pripremi za nju. Mora da se Mi ćemo pregledati i vežbati više tih tehnika, korak po korak, zajedno.

Molim te, postavljaj sebi redovno svoja zlatna pitanja:

Kakav bi bio MOJ život bez cigareta?

Kakav bi bio MOJ život kao život nepušača?

Kako bih se JA osećao kao bivši pušač?

Kako BI BILO da zaista i zauvek ostavim taj teret iza SEBE?

Zato te molim da pažljivo pročitaš svako poglavlje i temeljito prođeš kroz njega. Molim te da to ne činiš „brzim protrčavanjem”, jer tako sigurno nećeš da postigneš željeni uspeh i tvoji će rezultati biti relativno loši.

Stoga, uzmi vremena koliko ti je potrebno i pozabavi se svakom stranicom vrlo pažljivo.

Zamisli ovo kao svoj lični dnevnik. On će te pratiti i podržavati sve ovo vreme. Preuzmi odgovornost i donesi svoju odluku. Pravo vreme nije sutra ili prekosutra, nego danas. OVDE i SADA.

Želimo po svaku cenu da izbegnemo da i ti jednog dana moraš sam sebi da kažeš:

„Da sam samo…”

Za zdrav život – reci i ti Da sada!

Kako se to (ne)radi – Kako Umesto Zašto

Koliko puta si morao da čuješ i pročitaš kako je pušenje nezdravo i da je najbolje da prestaneš?

Koliko puta do sada ti je ovaj dobronamerni savet prijao, a koliko puta te je iznervirao?

Ne znam za tebe, ali u mom životu saveti su bili više udarci nego saveti. Mnogo ljudi tačno i gotovo uvek zna kako nešto ne treba raditi. Pravi su stručnjaci u tome. Ali, pomaže li nam zaista znanje tih ljudi?

Svaka budala ti može reći kako nešto nije dobro, ali to je potpuno nezanimljivo. Ko voli da stalno, iznova i iznova, sluša o tome kako nešto ne treba raditi?

Naravno, znanje o tome kako neke stvari nisu dobre ponekad je izuzetno korisno. Kada uopšte ne bismo dobijali takve informacije, to bi bilo apsolutno pogubno. ALI, to što moraš da ih slušaš iznova i iznova definitivno ne donosi nikakav napredak!

Oduzima ti samo energiju, ništa drugo. Molim te, ne zaboravi da je energija gorivo našeg života i da postoje mnogo bolje mogućnosti kako da ga sagorimo, Bog to zna.

Svaka budala može da kritikuje, osuđuje, žali se – i većina budala to i radi.

Endru Karnegi

Odlučujuća pitanja glase:

KAKO da učinim to mogućim?

KAKO mogu da uspem?

KAKO ću zauvek da postanem nepušač?

ZAŠTO i ZBOG ČEGA, takođe, nisu bitni. Samo nas je pitanje KAKO nateralo da tražimo rešenje.

Jedna stvar pre nego što nastavimo: ne kažem da su pitanja sa ZAŠTO uvek pogrešna. Naravno, u životu postoje situacije u kojima pitanje ZAŠTO ima smisla. Pogotovo kad želimo da znamo šta nas motiviše u životu ili zašto radimo određene stvari, pitanja sa ZAŠTO su izuzetno korisna.

Ali, kada je u pitanju traženje rešenja i traženje mogućnosti, pitanja sa KAKO su puno korisnija.

Evo nekoliko primera:

Kako mogu da postignem da ispoštujem rokove u budućnosti i uvek sve obavim na vreme?

Kako moram da postupam da dobro savladam ovaj izazov?

Kako mogu da postignem da još bolje sarađujem sa svojim bližnjima?

Pitanje KAKO osigurava to da se suočimo sa stvarima i tražimo moguće rešenje. ZAŠTO je često pozivnica za traženje izgovora.

I kada tražimo izgovore, vrlo često tražimo način kako da nešto ne učinimo. Ne postoji drugi uspešan način osim traženja mogućnosti i rešenja. Pogrešno je objašnjavanje zašto nešto ne može ili neće uspeti.

Zaista, uspešni ljudi se u takvim situacijama ne pitaju zašto, nego kako – i deluju!

Shvataš li razliku?

Iz kog razloga ti sve ovo govorim?

To ZAŠTO razmišljanje je preovladalo kod mnogih ljudi. Zašto radiš ovo, zašto radiš ono, zašto si opet dobio tako lošu ocenu, zašto ne možeš da se držiš rokova, zašto nisi mogao da savladaš taj zadatak, zašto pušiš i zašto ne prestaneš sa tom glupošću?

Zašto, zašto, zašto…

Čini li ti se sve ovo iole poznato?

Mnogi bi vrlo rado prestali da puše. Ključno pitanje, međutim, nije zašto i dalje puše, već kako najbolje i zauvek mogu da prestanu.

Molim te, ne dopusti da ti oni „sveznajući”, koji žele da ti objasne zašto nešto ne treba, oduzmu svu snagu. A ako još uvek i sam razmišljaš na ZAŠTO način, od srca bih te zamolio da ga svedeš na apsolutni minimum. Kao što rekoh, to može biti korisno u nekim kontekstima, ali ne i kada se radi o procesu promene.

Lično sam se uvek orijentisao prema ljudima od kojih bih mogao nešto da naučim. Onima koji su već nešto „uspešno pokazali”.

„Pokaži mi kako se to radi.” – to je i dan-danas moja deviza.

Oduvek su mi se jako sviđali ljudi koji mogu da budu uspešni i u praksi i u životu. Jer to su ljudi koji tačno znaju kako nešto funkcioniše, a ako to ne znaju, traže rešenja kako bi to savladali.

S druge strane, teoretičarima posvećujem malo ili nimalo pažnje, jer sam uspeo da shvatim da su takvi ljudi uspešni samo na papiru, a za moj lični napredak to nije bilo baš zanimljivo i još uvek nije.

Kad sam počeo da se bavim prestankom pušenja, nisam želeo da čitam ništa o statistikama i bilo kakvim teorijskim šansama, već sam želeo da znam zašto neki ljudi mogu da se oproste od cigareta zauvek, a nekim ljudima je to vrlo teško ili nemoguće da urade…

Šta to zapravo dovodi do uspeha ili neuspeha? Zašto mi to nije uspelo nekoliko puta iako sam isprobao mnoga pomagala koja su bila vrlo obećavajuća prema statistikama?

Uspeo sam da otkrijem kako ljudi najbolje mogu sebi da pomognu ako su voljni to da učine, ako su spremni psihički i ako uz to znaju i ispravne tehnike i metode. Imaju sve što je potrebno za uspeh, ali to funkcioniše samo ako su u položaju i stanju da iskoriste to što poseduju. Moraju da znaju način KAKO, jer to je resurs. Ovo tako jednostavno zvuči, ali bez znanja KAKO, prokleto je teško!

Već sam napomenuo da se dugi niz godina intenzivno bavim pozitivnim razmišljanjem, ličnim razvojem i psihologijom uspeha, ali i snagom podsvesti. Jednog dana sam otkrio i neurolingvističko programiranje (NLP). Zanimao sam se time kako jezik može da utiče na mozak. Sa NLP-om brze i održive promene su moguće. Pored mnogih drugih tema, NLP se, takođe, vrlo temeljno bavi pitanjima KAKO.

Zahvaljujući mom znanju i mom dugogodišnjem iskustvu, vremenom ćeš sve više i više da učiš kako da koristiš i svoj mozak i svoju podsvest i vrlo brzo ćeš da primetiš da su ovo dvoje izuzetno značajni saveznici.

Sve metode i vežbe imaju za cilj da osiguraju da se ta dva „prijatelja” podrže kako najbolje znaju i mogu za ostvarenje tvojih ciljeva i planova. Iz poglavlja u poglavlje, iz vežbe u vežbu, sve više ću te upućivati u tu materiju. Moguće je da će ti se neke vežbe i metode svideti više nego druge – to je apsolutno u redu. Imao sam i sam privilegiju da upoznam razne strategije i, naravno, nije me jednako privukla svaka. Najvažnije je da se tokom ovog treninga osećaš dobro.

Sada te već pozivam na eksperiment. Ne brini se, napor je apsolutno zanemariv u odnosu na ono što ćeš dobiti iz njega. Sada hrabro mogu da kažem da možeš da očekuješ vrlo isplativ ishod.

Ali još jednom želim da te podsetim na nešto vrlo važno!

Nemoj pokušavati da prolaziš kroz poglavlja ekspresnim tempom. Posveti vremena svemu. Pročitaj, prouči i usvoj svaku temu. Što intenzivnije to radiš, tvoji rezultati će biti bolji. 50% uloga = 50% rezultata.

Velika mi je čast to što danas mogu da pomognem drugima da prestanu da puše. Beskrajno sam zahvalan na ovom daru.

Šta još možeš da očekuješ od mene?

Govorim relativno jasnim jezikom. Često mi kažu da govorim otvoreno, ponekad malo previše direktno, ali nikako uvredljivo. I u ovom poglavlju sam namerno bio takav. Ne želim da se šunjam kao mačka ili da ti pričam bajke, jer to ti neće mnogo pomoći. Želim svesno da te uzdrmam i razgovaram sa tobom i sa tvojom savesti. Želim da budeš posvećen sebi i da daš sve od sebe.

Da bi ovo uspelo, dopuštam sebi da ti otvoreno i direktno dam svoje mišljenje o određenim stvarima. Moguće je da će ti se to s vremena na vreme učiniti neprimerenim, ali rado prihvatam taj rizik.

Svestan sam da su ljudi različiti na mnogo načina. Nekima su „štitnici” potrebni malo više, drugima manje ili uopšte ne. Ali podsećati se na krajnji cilj iznova i iznova ne šteti u svakom slučaju. Naprotiv, izuzetno je korisno.

Zato te molim, prestani odmah da pitaš zašto, jer ne tražimo izgovore, nego rešenja. Makni se od tih „pametnjakovića” koji žele da ti pokažu kako nešto nije dobro. Pitanje KAKO češ sve više da upoznaješ i vežbaš ga korak po korak.

Već smo se nekoliko puta susretali sa njim i naporno radimo na tome.

Jesi li primetio to? Jesi? Vrlo dobro!

Nisi? Takođe dobro,